韋羌山式公綠筠庵詩
作者：郭三益
朝代：宋

paragraphs: 道人棲碧山，雲居在空曲。
十年海潮音，利物緣已熟。
更尋妙高頂，超然具幽築。
古木插空青，寒筠抱巖綠。
時携貝葉書，步入深林讀。
雲衣冷蕭條，靜對含烟玉。
客來境非喧，客去境自足。
宵眠護禪虎，晝引銜花鹿。
庵中三昧語，藥我貪瞋毒。
何當脫雙鳬，藜杖追高躅。